Pupo

Pupo, stranóm d'Enzo Ghinazzi (Ponticino, 11 dë stèmber, 1955) a l'é un cantautor e condutor televisiv italian.

J'inissi
A l'è nà a Ponticino, frassion ëd Laterina, an Provincia d'Aress. Sò pare a fasìa ël postin, soa mare la fomna ëd cà e a tùit e doi aj piasìa canté; sò nono Santi Ghinazzi a l'era ciamá "ël poeta". A taca soa cariera ant ël 1975 e a riva al sucess dël 1978 con "Gelato al cioccolato", scrivùa da Cristiano Malgioglio.

Cariera musical
Dël 1980 a riva tèrs al Festival ëd Sanremo con "Su di noi", un-a ëd soe canson pì arnomà. La canson a l'é butà ant l'àlbom "Più di prima", ch'a conten ëdcó "Firenze Santa Maria Novella", andoa ch'a canta sò amor për ël capleugh dla Toscan-a. Torna a Sanremo dël 1983 con "Cieli azzurri" e dël 1984 con "Un amore grande",scrivùa da Umberto Tozzi e Giancarlo Bigazzi.

Dël 1987, perìod difìcil per la dipendensa dal gieugh, a scriv "Canzone amica", ch'a vagna lë Zecchino d'Oro, cantà da Fabio Etter. A torna a Sanremo dël 1992 con "La mia preghiera". A l'ha ëdcò scrivù canson per dj'àutr, coma "Sarà perché ti amo", cantà daj Ricchi e Poveri. Dël 2009 a partéssipa al Festival con Paolo Belli e Youssou N'Dour con "L'opportunità". Svarià soe canson a son stàite voltà an alman, fransèis, anglèis e spagneul. A l'é tant famos an Russia (andova ch'a l'ha tenù desen-e ëd concert) e a l'é esibisse an tut ël mond.

Ël sucess televisiv
Ant j'agn Novanta e Doimila a l'é soens stait òspit dël programa "Quelli che il calcio" (a l'era l'invià da Firense për segue l'AC Fiorentina, soa squadra dël cheur). Dël 2005 a l'é l'inviá dal Brasil për la sconda edission dël reality show "La Fattoria". Ant'l'istá a condus sò prim programa, ël quiz "Il Malloppo" su Rai Uno. Grassie al sucess otnù a ven ciamà a presenté "Affari Tuoi", programa portà al sucess da Paolo Bonolis. A taca a presenté un programa estiv, "Tutto per tutto" e ant l'invern a presta la vos a
Hammy, përsonage dël film dla Dreamworks "La gang del bosco". Ant l'istà dël 2007 a condus ël pre-seral "Reazione a catena" su Rai Uno e a lo continua fin-a al 2009. Dël 2007 a condus "Chi fermerà la musica" e dël 2008 "Volami nel cuore", al saba sèira su Rai Uno.

Categorìa:Cantant italian